Document ID: 32014R0364

KOMISJONI MÄÄRUS (EL) nr 364/2014,
4. aprill 2014,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses fenpüroksimaadi, flubeendiamiidi, isopürasaami, metüülkresoksiimi, spirotetramaadi ja tiaklopriidi jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (1), ning eriti selle artikli 14 lõike 1 punkti a,
ning arvestades järgmist:
(1)
Metüülkresoksiimi ja tiaklopriidi jääkide piirnormid on sätestatud määruse (EÜ) nr 396/2005 II lisas ja III lisa B osas. Fenpüroksimaadi, flubeendiamiidi, isopürasaami ja spirotetramaadi jääkide piirnormid on sätestatud määruse (EÜ) nr 396/2005 III lisa A osas.
(2)
Selleks, et anda kasutusluba toimeainet fenpüroksimaati sisaldava taimekaitsevahendi kasutamiseks pamplite, vaarikate, paprikate ja kaunadega ubade puhul, on esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.
(3)
Flubeendiamiidi kohta on esitatud selline taotlus maasikate puhul. Isopürasaami kohta on esitatud selline taotlus juur- ja mugulköögiviljade (v.a suhkrupeet, kartulid ja troopilised juur- ja mugulköögiviljad), paprikate ja kõrvitsaliste puhul. Metüülkresoksiimi kohta on esitatud selline taotlus õun-viirpuu marjade puhul. Spirotetramaadi kohta esitati selline taotlus maasikate, banaanide, lauaoliivide ja pesasibulate puhul. Tiaklopriidi kohta esitati selline taotlus spinati ja teiste samalaadsete lehtviljade puhul.
(4)
Määruse (EÜ) nr 396/2005 artikli 6 lõigete 2 ja 4 alusel on esitatud taotlus spirotetramaadi kasutamiseks ananasside puhul. Taotluse esitaja väitel on Ühendriikides lubatud nimetatud kultuuri puhul kõnealust spirotetramaati kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine kõnealuse põllukultuuri importimise korral.
(5)
Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige tarbijatele ja vajaduse korral ka loomadele avalduvat ohtu, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Toiduohutusamet jõudis oma põhjendatud arvamuses järeldusele, et andmed, mis esitati metüülkresoksiimi kasutamise kohta õun-viirpuu marjade puhul, on piisavad uue jäägi piirnormi kehtestamiseks, mis põhineb välitingimustes kasutusel ELi põhjaosas. Seoses tiaklopriidi kasutamisega spinati ja teiste samalaadsete lehtviljade puhul on esitatud andmed piisavad uue jäägi piirnormi kehtestamiseks, mis põhineb välitingimustes kasutusel ELi põhjaosas ainult spinati ja lehtpeedi puhul.
(8)
Kõigi teiste taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete suures koguses tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(9)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(10)
Seepärast tuleks määrust (EÜ) nr 396/2005 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. aprill 2014

Labels: 0
3
17
6